Diari Oficial de la Generalitat Valenciana


Sumari del DOGV 8658, del 17-10-2019 (2019/9745)

RESOLUCIÓ de 8 d'octubre de 2019, del director general de LABORA Servei Valencià d'Ocupació i Formació, per la qual s'aprova el pla de control aplicable durant el procediment de concessió i comprovació de la justificació de subvencions atorgades a càrrec de les dotacions pressupostàries d'aquest organisme.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8658

Data del DOGV
:   17-10-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/9745


Data del document
:   08-10-2019

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 8 d'octubre de 2019, del director general de LABORA Servei Valencià d'Ocupació i Formació, per la qual s'aprova el pla de control aplicable durant el procediment de concessió i comprovació de la justificació de subvencions atorgades a càrrec de les dotacions pressupostàries d'aquest organisme. [2019/9745]  
L'article 165.2.j de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, determina que les bases reguladores de la concessió de subvencions contindran, entre altres aspectes, un mètode de comprovació de la realització de l'activitat a través del corresponent pla de control.  
D'altra banda, l'article 169.3 de l'esmentada Llei 1/2015, de 6 de febrer, estableix que el pla de control haurà d'elaborar-se per tot òrgan que gestione una línia d'ajudes finançada amb fons públics, que haurà de ser aprovat per l'òrgan concedent amb caràcter previ a executar-lo, així com la informació que ha de constar com a mínim en el pla de control.  
En virtut dels preceptes esmentats, en atenció a les competències atribuïdes a LABORA Servei Valencià d'Ocupació i Formació, i de conformitat amb el Decret 194/2013, de 20 de desembre, del Consell, pel qual s'aprova el Reglament d'organització i règim jurídic del Servei Valencià d'Ocupació i Formació, resolc:  
Aprovar el pla de control que s'incorpora com a annex a aquesta resolució, elaborat per la Direcció General de LABORA Servei Valencià d'Ocupació i Formació i aplicable durant el procediment de concessió i comprovació de la justificació de subvencions atorgades a càrrec de les dotacions pressupostàries d'aquest organisme.  
  
València, 8 d'octubre de 2019.- El director general de LABORA Servei Valencià d'Ocupació i Formació: Enric Nomdedéu i Biosca.  
  
  
ANNEX  
Pla de control aplicable durant el procediment de concessió i comprovació de la justificació de subvencions atorgades a càrrec de les dotacions pressupostàries de LABORA Servei Valencià d'Ocupació i Formació  
  
De conformitat amb les previsions previstes en els articles 165.2.j i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions han d'adoptar-se les mesures necessàries a fi de comprovar i verificar l'efectiva realització de les activitats subvencionades, el compliment de la finalitat o les finalitats que motiven la concessió i l'adequada acreditació de la destinació donada a les quantitats atorgades.  
En el cas de LABORA, les tasques de comprovació i verificació ressenyades no poden dur-se a terme d'idèntica manera en tots els casos, perquè dins del programa pressupostari 322.50 coexisteixen línies dirigides a potencials entitats beneficiàries de molt diferent índole i pensades per a fomentar i impulsar la realització d'activitats de diversa naturalesa, amb finalitats també dispars.  
Per tot això, sense perjudici de les previsions contingudes en les respectives bases reguladores i en les corresponents resolucions de convocatòria, amb les quals aquest pla haurà de ser interpretat de forma conjunta i sistemàtica, s'estableixen els paràmetres de control següents:  
a) El tipus de control que caldrà realitzar serà preferentment administratiu, basat en la documentació aportada per cada entitat juntament amb la sol·licitud, i, posteriorment, com a justificació de la subvenció que li haja sigut atorgada. Amb aquesta finalitat, se supervisarà tota la documentació exigida en les bases reguladores i en la resolució de convocatòria, i es requerirà, si escau, l'aportació dels documents complementaris necessaris per a comprovar, verificar i aclarir tots els aspectes que així ho exigisquen.  
A més, si s'estima necessari, podran dur-se a terme comprovacions in situ de la realització de les activitats subvencionades, i podrà reclamar-se informació addicional que permeta contextualitzar la documentació aportada al principi i les activitats programades en funció del seu efectiu grau d'execució.  
b) Dins del conjunt de sol·licituds presentades a una mateixa convocatòria, es podrà seleccionar una mostra aleatòria, però prou representativa de qualssevol documents i altres elements acreditatius de la realització de l'activitat o activitats programades. Addicionalment, de forma degudament motivada, es podran aplicar criteris dirigits a la realització d'un mostreig específic per a la comprovació d'aspectes tècnics, econòmics o administratius determinats que s'estimen d'especial rellevància en el marc d'una convocatòria.  
  
c) El percentatge mínim de subvenció a controlar sobre el total pagat a càrrec de cada línia pressupostària serà el 10 %.  
Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials. En relació amb els mitjans personals, es comptarà amb personal funcionari de la Generalitat, tècnics de la matèria que es tracte, amb les suficients garanties d'imparcialitat i independència, sense perjudici del suport tècnic extern que puga demanar-se per a això.